Gjøa

Gjøa esteut l' no do prumî batea a-z aveur passé på Passaedje Nôrouwess e 1906, miné pa Roald Amundsen come captinne eyet èn ekipaedje di shijh djins. Li voyaedje e-n etir dura troes ans.  

Li batea, 70 pîs lon, fourit constrût e 1872 a Rosendal, el Norvedje, eyet eployî po pexhî disk' a ki, 28 ans pus tård, e 1900, Roald Amundsen l' atchtaxhe po s' endè siervi po ses esploraedjes di l' Artike.

L' ekipaedje (foû d' Amundsen lu-minme) do voyaedje ki rinda l' batea fameus, c' esteut Godfred Hansen, Helmer Hanssen, Anton Lund, Peder Ristvedt, Gustav Juel Wiik eyet Adolf Henrik Lindstrøm. 

Il cwitît Oslo li 16 dji djun 1903, eyet après aveur naivyî inte li pårteye continintåle do Canada eyet l' boird nonnrece di l' Iye Victoria, li Gjøa ariva-st a Nome e l' Alaska li 31 d' awousse 1906.
I naivyît adon disk' a San Francisco k' il î arivît l' 19 d' octôbe, ey esse riçûs come des eros. 

Tins d' leu voyaedje, l' espedicion fjha sacwants mzuraedjes po disterminer l' eplaeçmint do pole Nôr magnetike.

Li Gjøa fourit pus tård atchté pa ene kiminålté norvedjinne-amerikinne eyet bistoké al veye di San Francisco e 1909.
Låvå il a stou e-n espôzicion å park do Golden Gate.
E 1972 li Gjøa fourit raminé el Norvedje, eyet i s' trouve asteure el muzêye do naiviaedje norvedjin a Oslo.

Categoreye:Bateas